বেলগাছিয়ার কন্টেনার নিয়ে প্রশ্ন, কী বললেন পরিবেশবিদ?

হাওড়া: বেলগাছিয়া ভাগাড়ে (Belgachia Wasteland) অগ্নিকাণ্ডের ফলে ক্ষতিগ্রস্ত বাসিন্দাদের জন্য কন্টেনারে থাকার ব্যবস্থা করেছে হাওড়া পুরসভা (Howrah Municipal Corporation)। তবে পুরসভার এই সিদ্ধান্তকে ঘিরে শুরু হয়েছে ব্যাপক বিতর্ক। পরিবেশবিদ (Environment Expert) সুভাষ দত্ত এই সিদ্ধান্তের তীব্র সমালোচনা করেছেন এবং প্রশাসনের বিরুদ্ধে ক্ষোভ উগরে দিয়েছেন। তিনি বলেন, “যারা এই ব্যবস্থা করেছে, তাঁরা নিজেরাই একদিন সেখানে থেকে দেখুক! ওভাবে মানুষ কীভাবে বাস করবে? ভাগাড়ে এমনিতেই মশা-মাছির উপদ্রব, দুর্গন্ধ আর অস্বাস্থ্যকর পরিবেশে জীবনযাপন করা অসম্ভব।”

আসলে ক্ষতিগ্রস্তদের দুর্দশার কথা বলতে গিয়ে আবেগপ্রবণ হয়ে পড়েন তিনি। প্রশাসন এবং রাজনৈতিক দলগুলিকেই তিনি এই দুরবস্থার জন্য সরাসরি দায়ী করেছেন। শুধু সমালোচনাই নয়, এই ইস্যুতে জাতীয় পরিবেশ আদালত ন্যাশনাল গ্রীন ট্রাইবুনালে মামলা দায়ের করতে চলেছেন তিনি। আজই তিনি এই মামলা ফাইল করবেন বলে জানিয়েছেন।

আরও পড়ুন: একের পর এক ভুয়ো কাস্ট সার্টিফিকেট ব্যবহারের অভিযোগে চাঞ্চল্যকর তথ্য

পরিবেশবিদের অভিযোগ, এই বিপর্যয় সম্পূর্ণভাবে মানুষের তৈরি। তিনি তুলে ধরেছেন, একসময় হাওড়া পুরসভার পুরনো নথিতে বেলগাছিয়া ভাগাড়ের জমি ১০০ বিঘা ছিল। কিন্তু বর্তমানে সেই জমির ৫০ শতাংশ বেদখল হয়ে গিয়েছে। তাঁর অভিযোগ, ২০১৬ সালের ওয়েস্ট ম্যানেজমেন্ট আইন অনুযায়ী, ভাগাড় কোথায় এবং কীভাবে তৈরি করা হবে, সে বিষয়ে স্পষ্ট নির্দেশিকা রয়েছে। কিন্তু সেই নিয়মকে সম্পূর্ণ উপেক্ষা করেই জনবহুল এলাকায় ভাগাড় তৈরি করা হয়েছে, যা সম্পূর্ণ বেআইনি।

সুভাষ দত্ত আরও জানান, একসময় অবিভক্ত বাংলায় হাওড়াই ছিল সবচেয়ে দূষিত নগরী। অথচ, ২০২৩ সালে আবারও হাওড়া ‘সবচেয়ে দূষিত শহর’-এর তকমা পায়। তিনি হুঁশিয়ারি দিয়ে বলেছেন, ভাগাড় ও বর্জ্য ব্যবস্থাপনার এই চরম অব্যবস্থা চলতে থাকলে হাওড়া সত্যিই ‘সিটি অফ ওয়েস্ট’ হয়ে উঠবে।